Oulun käräjäoikeus on tuominnut vuonna 1994 syntyneen naisen puolen vuoden ehdolliseen vankeustuomioon pakottamisesta sukupuoliyhteyteen.

Oulun käräjäoikeus tuomitsi nuoren naisen puolen vuoden ehdolliseen vankeustuomioon pakottamisesta sukupuoliyhteyteen. AOP

Teko tapahtui helmikuussa vuonna 2013, kun nuori nainen ahdisteli samaan pöytäseurueeseen kuulunutta naista ravintolan vessassa.

Uhrin mukaan naiset tunsivat toisensa entuudestaan ja olivat kerran aiemmin olleet seksuaalisessa kanssakäymisessä toistensa kanssa. Uhri ei kuitenkaan ollut kiinnostunut kyseisestä naisesta.

Naiset viettivät iltaa ravintolassa samassa seurueessa. Uhri kertoi oikeudelle, että ahdisteleminen alkoi jo aiemmin illalla tupakkakopissa, kun nainen suuteli uhria. Uhrin mentyä WC-tiloihin ensimmäisen kerran nainen seurasi perässä ja suuteli häntä uudestaan. Uhri pyysi naista lopettamaan ja työnsi häntä etäämmälle.

Uhrin mentyä vessaan toisella kerralla nainen seurasi jälleen mukana, jolloin pakottaminen sukupuoliyhteyteen tapahtui.

Oikeus katsoi, että nainen loukkasi uhrinsa seksuaalista itsemääräämisoikeutta painaessaan uhrin seinää vasten ja pakottaessaan uhrin alistumaan seksuaalisen teon kohteeksi. Tekijä ei lopettanut tekoa, vaikka uhri sanallisesti kielsi.

Uhri lopulta onnistui työntämään naisen etäämmälle ja poistumaan tilanteesta. Käräjäoikeuden mukaan menettely on kestänyt lyhyehkön ajan.

Poistuttuaan ravintolasta uhri soitti ystävälleen ja kertoi järkyttyneenä tapahtumista. Uhri kertoi oikeudessa, että hän oli tapahtumien jälkeen kärsinyt pelkotiloista ja voimakkaasta turvattomuuden tunteesta.

Oulun käräjäoikeus tuomitsi naisen puolen vuoden ehdolliseen vankeusrangaistukseen. Vankeustuomion lisäksi nainen määrättiin korvaamaan uhrille 1 800 euroa aiheuttamasta kärsimyksestä sekä kivusta ja särystä.

Asiasta ensimmäisenä uutisoi Kaleva.